તે મોટી ઉમરના મેડમે અંદરની કેબીનમાં જઈ કશી ઘૂસપુસ કરી, બહાર આવી “જસ્ટ મિનિટ, પ્લીઝ. તમને હમણા જ બોલાવશે.” કહી અમારા માટે પાણીના ઓર્ડરો આપ્યા. ટાઈમપાસ માટે મેં દીવાલો પર ડાફોળ્યા માર્યા. દીવાલો પર ઇમરાન પઠાણના અવનવા ફોટાઓ ચોટાડેલા હતાં. અમુક ફોટામાં એકેડેમીના વિરલાઓ ચાળિયા પેઠે ઉભેલા હતાં. ઓફિસનું ફર્નીચર અત્યંત આધુનિક જણાયું. મોઢીયા વગરની પેન અને એક ફોર્મ મને ભરવા માટે આપવામાં આવ્યું, ટેકા માટે મને કશું દેખાય નહી એટલે મેં મોબાઈલને નીચે રાખી મારા પુત્રને ક્રિકેટર બનાવવાના સ્વપ્નને ફોર્મમાં સ્થાપન કર્યું. ફોર્મ ભર્યું. થોડીવારમાં અંદરથી મારે માટે સમન્સ પાઠવવામાં આવ્યું. હું અને પુત્ર ઉભા થઈ એક કેબીનમાં દાખલ થયા.